Autor: Gunnar Usin
Teisipäev, 07. jaanuar 2020.Loe kommentaare
| KommenteeriTallinnas toimunud Balti mere maade 16. karikaturniiri viimasel päeval võttis Eesti U16 noormeeste koondis üleeile Audentese spordihoones vastu Läti eakaaslased.
Leisi juurtega noormees, aprillis 16-aastaseks saav Gregor Allik viskas Läti vastu üleplatsimehena 19 punkti.
Mäng ise oli väga tuline, sellest annab tunnistust lisaajale minek. Avaveerand kuulus kindlalt Eestile tulemusega 22:12. Läti alustas teist veerandaega 5:0 vahespurdiga ja oli taas mängus tagasi. Eesti suutis aga neljandiku lõpus vastaste surve alt välja tulla ja poolajapausile siirduti valgesärkide 36:27 juhtimisel, kirjutab sport.err.ee.
Pärast pikka pausi tuli mängu paremini tagasi Läti, kes alustas kolmandat veerandaega 5:0 spurdiga. Pärast võitluslikku veerandaega olid Eesti edunumbrid kahanenud kahele punktile – 49:47.
Tasavägiselt alanud neljandal mänguperioodil suutsid võõrustajad taas enam kui viie punktiga ette rebida kolm ja pool minutit enne lõpuvilet, kui Gregor Alliku resultatiivne läbiminek viis Eesti ette 58:51. Läti ei andnud alla ja viigistas 40 sekundit enne lõpuvilet viigini 61:61. Selliselt seisult mindi lisaajale, mis võideti 12:6 ja kogu mäng seega 73:67.
Teistes mängudes tuli leppida kaotusega. Esmalt jäädi alla Rootsile tulemusega 68:85 (Allik kaasa ei teinud) ja teises mängus ka Soomele 52:80 (Allikult 3 punkti). Nii saadi Soome järel ja Läti ees kolmas koht. Turniiri võitsi täiseduga Rootsi U16 koondis.
“Gregor Allik on kõva poiss, nägin, kuidas ta tänavakorvpalli turniiril meeste vastu mängis (Pihtla turniiril teine koht – toim) ja arvan, et Gregorist võib meie korvpallile tõsine tulevikumees saada,” ütles eile Meie Maale Saaremaa korvpallielu juht Riivo Allik.